Grundejerforeningen Amtsstuegården, Beretning ved generalforsamlingen den 3. april 2017

Bestyrelsens sammensætning efter generalforsamlingen 2016: John Grønsund (Kaalundsvej 18), Henrik Velschow (Ibsensvej 3), Klaus Diness - formand (Heibergsvej 13), John Dahl-Petersen(Kaalundsvej 20) samt Jes Brohus - kasserer. Gunnar Andreasen (suppleant)

Endnu et år er gået i vores Grundejerforening. Der har igen ikke været de helt skelsættende nyheder at berette – heldigvis…

Af større ting skal nævnes fjernelsen af vores gamle, store skyggefylde popler ved legepladsen, som er foretaget. Efter en længere debat blev vi enige om at fjerne træerne inden de blev for gamle, og dermed ville kunne udgøre en fare mht. nedfaldne grene. Området er blevet lyst og imødekommende. Der ligger stadig en del afskåret træ som kan afhentes. Vi vil foretage en oprydning af fodboldbanen samt isætte nye net på målene senere på foråret.

Vi har fået opsat skilte med nabohjælp overalt. Vi har ingen tal på indbrud i området, og ved derfor ikke om de har haft den ønskede præventive virkning, men det håber vi. Der er ikke mange der har tilmeldt sig på Nabohjælp hjemmesiden, info herom kan fås på generalforsamlingen hvis det ønskes.

Det har igen været en mild vinter, selvom vi nu kigger ud på et lettere snedækket landskab. Vi har ikke konstateret problemer med is og sne indtil nu.

Vi har efter henvendelse til kommunen fået fjernet den store container fra UFF på hjørnet af Grundvigsvej, idet den tog en del af udsynet ved et i forvejen ”skævt” sving.

**Henstilling**

Vi vil gerne - igen – igen- henstille til at vi alle overholder vores vedtægter og ikke parkerer biler, trailere o.l. på og ved Grundtvigsvej eller på indstiksvejene udenfor p-områderne. Det besværliggør ikke blot gartnerens arbejde, men kan være dybt problematisk ved bl.a. udrykninger med manglende tilkørselsforhold.

**Gartner**

Bestyrelsen er fortsat tilfreds med gartnerens indsats med vedligeholdelse af de fælles grønne arealer. Bestyrelsen indstiller ud fra gartnerens foreliggende tilbud, at aftalen forlænges endnu et år.

**Legeplads**

Vores legeplads er i god stand og bliver flittigt brugt. Udgifterne til vedligeholdelsen af den ligger indenfor det budgetterede.

Venlig hilsen Bestyrelsen